《宁海双松歌》
清代·王初桐

昔游慈仁寺，下马寻双松。金元旧物竟何有，毗卢阁圮荒烟空。

五年薄宦来东海，别有双松此间在。不知是宋是金元，约计亦逾三百载。

古貌虬髯剧怪奇，屈蟠偃蹇老龙姿。若教拔地拿云去，定见杈丫鳞鬣撑之。

而只今排立依兰若，黛色参天翠交错。谡谡风涛半夜生，泠泠琴韵诸天落。

为栋为梁匠石来，千秋万岁明堂开。天生大才必大用，才人未必皆尘埃。

平生小隐隐林薮，自顾原非斫轮手。归去清斋摘露葵，著书长伴支离叟。

作者简介：（1730—1821）清江苏嘉定人，初名丕烈，字于阳，号耿仲，又号竹所、巏堥山人。乾隆监生，官山东齐河县丞。治经史，精考据之学。工词，兼善戏曲。有《群书经眼录》、《夏小正正讹》、《水经注补正》、《十二河山集》、《济南竹枝词》、《齐鲁韩诗谱》、《杯湖欸乃》、《巏整山人词集》等。